ประเสริฐ ณ นคร - วิกิพีเดีย

# ประเสริฐ ณ นคร

### จากวิกิพีเดีย สารานุกรมเสรี

สารานุกรมประเทศไทย
...
ศาสตราจารย์ ดร. ประเสริฐ ณ นคร

ศาสตราจารย์ ดร. ประเสริฐ ณ นคร นายกราชบัณฑิตยสถาน และนักวิจัยดีเด่นแห่งชาติ เป็นผู้ประพันธ์คำร้องภาษาไทยของเพลงพระราชนิพนธ์ ชะตาชีวิต ใกล้รุ่ง ในดวงใจนิรันดร์ แว่ว เพลงประจำมหาวิทยาลัยเกษตรศาสตร์

ศาสตราจารย์ ดร.ประเสริฐ ณ นคร เป็นนักวิจัยที่สนใจทางด้านปรัชญา ประวัติศาสตร์และโบราณคดี มีผลงานวิจัยที่ได้รับการตีพิมพ์เผยแพร่ทั้งในประเทศและต่างประเทศ เป็นที่ยอมรับและอ้างถึงในวงวิชาการอย่างกว้างขวาง เช่น การชำระประวัติศาสตร์สุโขทัย ถิ่นเดิมและตระกูลภาษาไทย หลักการสอบค้นเมืองสมัยสุโขทัย การแบ่งกลุ่มไทยตามตัวหนังสือ พจนานุกรมไทยอาหม ตัวอักษรไทยในลานนา ที่มาของอักษรไทยล้านนาและไทยลื้อ นอกจากนี้ ยังมีผลงานวิจัยที่ตีพิมพ์ในวารสารทั้งภายในและต่างประเทศ ไม่ต่ำกว่า 100 เรื่อง

ท่านเกิดเมื่อวันที่ 21 มีนาคม พ.ศ. 2461 ที่ตำบลในเวียง อำเภอเมือง จังหวัดแพร่ สมรสกับนางเยาวลักษณ์ (ลีละชาติ) มีบุตรชื่อนายปิยพร ณ นคร และสมรสกับนางสมทรง (โหตรกิตย์) มีบุตรชื่อนางสาวเสมอใจ ณ นคร

ศาสตราจารย์ ดร.ประเสริฐ ณ นคร เป็นผู้ที่ได้รับการยกย่องอย่างกว้างขวางในวงวิชาการว่าเป็นผู้เชี่ยวชาญด้านไทยศึกษาที่มีความรอบรู้ในลักษณะสหวิทยาการ ทั้งประวัติศาสตร์ โบราณคดี ภาษา จารึก ศิลปวรรณคดี และวัฒนธรรม โดยเฉพาะอย่างยิ่งเป็นนักวิชาการที่ให้ความสำคัญกับการขยายขอบเขตของไทยศึกษา ไปสู่ไทศึกษาหรือการศึกษาเรื่องของชนเผ่าไทอื่น ๆ นอกประเทศไทย ผลงานทางวิชาการของท่านมีอยู่เป็นจำนวนมาก เช่น ถิ่นเดิมและตระกูลภาษาไท การสืบค้นภาษาไทในเมืองจีน แนวการปริวรรตอักษรพื้นเมืองล้านนา ประวัติศาสตร์สุโขทัยจากจารึก เล่าเรื่องในไตรภูมิพระร่วง ความสำคัญของวรรณคดีท้องถิ่น หลักการสอบค้นเมืองสมัยสุโขทัย ประวัติศาสตร์ล้านนาจารึก ความเห็นเรื่องจารึกพ่อขุนรามคำแหง เรื่องเกี่ยวกับศิลาจารึกสุโขทัย และศักราชในจารึกสมัยสุโขทัย เป็นต้น ผลงานเหล่านี้ได้รับการตีพิมพ์เผยแพร่อย่างต่อเนื่องและใช้อ้างอิงในวงวิชาการเสมอมา

## [แก้] การศึกษา

- มัธยมศึกษา โรงเรียนสวนกุหลาบวิทยาลัย
- ปริญญาวิศวกรรมการเกษตร มหาวิทยาลัยฟิลิปปินส์ พ.ศ. 2481
- ปริญญาธรรมศาสตร์บัณฑิต มหาวิทยาลัยธรรมศาสตร์ พ.ศ. 2486
- ปริญญาโท และปริญญาเอกทางวิชาสถิติ และผสมพันธุ์พืช มหาวิทยาลัยคอร์แนล สหรัฐอเมริกา พ.ศ. 2496 และ พ.ศ. 2500
- ประกาศนียบัตรจากวิทยาลัยป้องกันราชอาณาจักร พ.ศ. 2512

## [แก้] การทำงาน

- พ.ศ. 2482 รับราชการเป็นนักเกษตรผู้ช่วยโท แผนกปฐพีวิทยา และอาจารย์วิทยาลัยเกษตร บางเขน กรมเกษตรและการประมง
- พ.ศ. 2487 เป็นอาจารย์โทแผนกวิศวกรรม คณะเกษตรศาสตร์ มหาวิทยาลัยเกษตรศาสตร์
- พ.ศ. 2503 ได้รับโปรดเกล้าฯ เป็นศาสตราจารย์
- พ.ศ. 2507 รองอธิการบดี มหาวิทยาลัยเกษตรศาสตร์
- พ.ศ. 2515 ปลัดทบวงมหาวิทยาลัย อยู่ในตำแหน่งจนเกษียณอายุ
- พ.ศ. 2529 นายกสภามหาวิทยาลัยเกษตรศาสตร์
- พ.ศ. 2542 นายกราชบัณฑิตยสถาน

## [แก้] เกียรติคุณ

- คณะกรรมการบริหารสถาบันวิจัยแห่งชาติ มีมติให้ประกาศเกียรติคุณ ศาสตราจารย์ ดร.ประเสริฐ ณ นคร เป็นนักวิจัยดีเด่นแห่งชาติ ประจำปี 2531 ในกลุ่มสาขาปรัชญา (ด้านประวัติศาสตร์และโบราณคดี)
- รับพระราชทานพระเกี้ยวทองคำในฐานะผู้ส่งเสริมภาษาไทยดีเด่นจาก คณะกรรมการรณรงค์ภาษาไทย จุฬาลงกรณ์มหาวิทยาลัย
- สำนักงานคณะกรรมการวัฒนธรรมแห่งชาติยกย่องท่านเป็น ผู้มีผลงานดีเด่นทางด้านวัฒนธรรม สาขามนุษยศาสตร์ ประจำปี พ.ศ.2535
- คณะกรรมการเอกลักษณ์ของชาติคัดเลือกเป็น บุคคลดีเด่นของชาติสาขาพัฒนาสังคม (ด้านประวัติศาสตร์และวรรณกรรม) ประจำปี พ.ศ.2540

## [แก้] แหล่งข้อมูลอื่น

- http://www.osknetwork.com/modules.php?name=News&file=article&sid=145
- http://www.ku.ac.th/kaset60/ku60/prasert.html

| ประเสริฐ ณ นคร เป็นบทความเกี่ยวกับ ชีวประวัติ ที่ยังไม่สมบูรณ์ ต้องการตรวจสอบ เพิ่มเนื้อหา หรือเพิ่มแหล่งอ้างอิง คุณสามารถช่วยเพิ่มเติมหรือแก้ไข เพื่อให้สมบูรณ์มากขึ้น

ข้อมูลเกี่ยวกับ ประเสริฐ ณ นคร ในภาษาอื่น สามารถหาอ่านได้จากเมนู ภาษาอื่น ๆ ด้านซ้ายมือ
ดึงข้อมูลจาก "http://th.wikipedia.org../../../%E0%B8%9B/%E0%B8%A3/%E0%B8%B0/%E0%B8%9B%E0%B8%A3%E0%B8%B0%E0%B9%80%E0%B8%AA%E0%B8%A3%E0%B8%B4%E0%B8%90_%E0%B8%93_%E0%B8%99%E0%B8%84%E0%B8%A3.html".

หมวดหมู่: นักภาษาศาสตร์ชาวไทย | นักประวัติศาสตร์ชาวไทย | นักโบราณคดีชาวไทย | นักประพันธ์ไทย | อาจารย์มหาวิทยาลัย | ราชบัณฑิต | มหาวิทยาลัยเกษตรศาสตร์ | เพลงพระราชนิพนธ์ | บทความเกี่ยวกับ ชีวประวัติ ที่ยังไม่สมบูรณ์

##### Views

- บทความ
- อภิปราย
- รุ่นปัจจุบัน

##### ค้นหา